‘আমি কষ্ট পেতে ভালবাসি’ এটা যে কতটা শক্তিশালী আর বৈপ্লবিক স্লোগান ছিল সেটা নব্বই দশকে এই গান লেখার সময় আমি টের পাইনি। সদ্য স্বৈরাচার-মুক্ত বাংলাদেশের তারুণ্য তখন গভীর পরিবর্তনের উন্মাদনায় অস্থির। চলছে সবকিছু ভেঙ্গেচুড়ে নতুন নির্মাণের যাত্রা। সেটা কোন ‘মহান’ নেতার ডাকে অথবা কোন আনুষ্ঠানিক নব যাত্রা ছিল না। সেটা তৈরি হয়েছিলো স্বতঃস্ফূর্তভাবে। আরবান তারুণ্যের ইংরেজি গান শোনার অভ্যাস আর দেশব্যপি হিন্দি সিনেমার গানের আগ্রাসন ভেঙে দিয়ে ব্যান্ডের গীটারের ইলেকট্রিক ডিসটসন সাউন্ডের সঙ্গে নতুন দ্রোহের ভাষার গান হয়ে উঠেছিলো- আমি কষ্ট পেতে ভালবাসি /তাই তোমার কাছে ছুটে আসি।